اسلام آباد : اسلام آباد نا ضلعی عدالت نیاڑی جج ءِ دھڑکو تننگ نا کیس اٹ عمران خان نا بے ضمانت دزگیری وارنٹ جاری کرے‘ عدالت 20 ہزار روپئی نا مالیتی ضمانتی مچلکہ جمع کرفنگ نا پرمان ہم کرے‘ سَے شنبے نا دے کیس انا سماعت ءِ جوڈیشل مجسٹریٹ ملک امان کرے۔ پراسیکیوٹر راجہ رضوان عباسی وخت اس کہ عمران خان نا کنڈآن اونا وکیل علی بخاری و فیصل چودہدری پیش مس۔ پراسیکیوٹر راجہ رضوان عباسی عدالت ءِ پارے کہ عمران خان ءِ عدالت ذاتی وڑ اٹ بٹنگانے۔ عمران خان نا تدوک آ سماعت آ حاضری آن استثنیٰ نا درخواست منظورمتو، عمران خان نا اینو ہم حاضری آن استثنیٰ نا درخواست ءِ منظور کننگپ و عمران خان نا بے ضمانت وارنٹ دزگیری جاری کننگے۔ عمران خان نا ضمانتی وارنٹ دزگیری مہالو آن جاری ءِ۔ پراسیکیوٹر راجہ رضوان عباسی پارے کہ عمران خان تون اوار پین دوبہ دار اسے تون ہم ہندا وڑ انارویہ مرے؟  وارنٹ آ عمران خان نا کنڈآن مدام اپیل دائر مریک‘ عمران خان اپیل دائر کیک ولے تینٹ عدالت اٹ پیش مفک‘ توشہ خانہ کیس اٹ وارنٹ نا پوروی کن ہنوک ایس پی ءِ تحریک انصاف لٹ وکٹ کریر۔ عمران خان نا وکیل علی بخاری پارے کہ توشہ خانہ کیس اٹ اسلام آباد انتظامیہ عدالت شفٹ کننگ نا نوٹیفکیشن جاری کریسس، عمران خان نا سکیورٹی پدی ہلنگ نا بابت بنجائی حکومت آن عدالت ورندی بٹنگانے‘ عمران خان ءِ اونا منشا نا سکیورٹی تننگ نا پرمان کننگاسس۔ عمران خان ءِ عدالت اٹ پیش مننگ تون مہر ارے۔ عمران خان نا وکیل فیصل چوہدری پارے کہ اسلام آباد ہائی کورٹ اٹ عمران خان نا ایلو مقدمہ غاتا ضمانت ناباندات پد سلوک ءِ۔ عمران خان نا جان ءِ خطرہ ءِ، عمران خان داسکان پورو وڑ اٹ چرینگ کپک‘ عدالت ءِ عمران خان نا سکیورٹی نا بابت ہم بست وبند آتے ہُروئی ءِ۔ جوڈیشل مجسٹریٹ ملک امان پارے کہ عمران خان نا حاضری آن استثنیٰ نا درخواست آک دوارہ خارج مسنو‘داڑا فیصل چوہدری پارے کہ اینو پوسکن ءُ دے اسے تو پوسکن حاضری آن استثنیٰ نا درخواست مننگ کیک۔ عمران خان داکان مست کچہری آ ہم برسا کرینے‘ ملک انا تاریخ اٹ مسکوہی وزیراعظم تے سکیورٹی تفننگ نا سوب آن اوفتا جانک ہنار۔ سماعت نا وخت آ عمران خان نا وارنٹ نا عدم تعمیلی رپورٹ ءِ عدالت اٹ جمع کرفنگا۔ وکیل علی بخاری پارے کہ عمران خان  نا وارنٹ تعمیلی رپورٹ ءِ بنی گالا غاراہی کننگانے۔ عمران خان بنی گالا ٹی رہینگپک‘ داکان رپورٹ ءِ زمان پارک آ راہی کننگے۔ عمران خان نا وکیل آتاکنڈآن حاضری آن استثنیٰ نا درخواست ہم دائر کننگا۔ عدالت عمران خان نا برخلاف نیاڑی جج ءِ دھڑکو تننگ نا کیس انا سماعت 25 مئی اسکان ملتوی کرسا اونا بے ضمانت وارنٹ دزگیری جاری کرے و وارنٹ نا تعمیل ءِ زمان پارک اٹ کننگ نا پرمان کرے۔ جوڈیشل مجسٹریٹ عمران خان ءِ 20 ہزار روپئی نا ضمانتی مچلکہ جمع کرفنگ ناپرمان ہم کرینے۔
(آن لائن)
